Diari Oficial de la Generalitat Valenciana


Sumari del DOGV 9608, del 01-06-2023 (2023/5562)

RESOLUCIÓ de 16 de maig de 2023, de la Direcció General de Medi Natural i Avaluació Ambiental, per la qual s'ordena la publicació de l'informe ambiental i territorial estratègic de la modificació puntual número 10 de les normes subsidiàries de Tibi. Expedient 60/0835-TJT.
--------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9608

Data del DOGV
:   01-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/5562


Data del document
:   16-05-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 16 de maig de 2023, de la Direcció General de Medi Natural i Avaluació Ambiental, per la qual s'ordena la publicació de l'informe ambiental i territorial estratègic de la modificació puntual número 10 de les normes subsidiàries de Tibi. Expedient 60/3102-RTN. [2023/5562]  
D'acord amb l'article 53.7 del Decret legislatiu 1/2021, de 18 de juny, del Consell d'aprovació del text refós de la Llei d'ordenació del territori, urbanisme i paisatge, el qual estableix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 60/8458-QRH Tibi.  
  
«Informe ambiental i territorial estratègic  
Tràmit: mod. puntual núm. 10 de les normes subsidiàries de Tibi  
Promotor: Ajuntament de Tibi  
Autoritat substantiva: Comissió Territorial d'Urbanisme d'Alacant  
  
Conselleria de Política Territorial, Obres Públiques i Mobilitat  
Localització: terme municipal de Tibi  
Expedient: 060-2019-EAE  
  
La Comissió d'Avaluació Ambiental, en sessió celebrada el 23 de juliol de 2020, va adoptar el següent  
  
Acord:  
Vista la proposta d'informe ambiental i territorial estratègic de la modificació puntual núm. 10 de les normes subsidiàries de Tibi, en els termes següents:  
El 4 de juny de 2019 entra en el Servei d'Avaluació Ambiental Estratègica de la Subdirecció General d'Avaluació Ambiental i Territorial la sol·licitud d'inici de l'avaluació ambiental i territorial estratègica de la modificació puntual núm. 10 de les normes subsidiàries de Tibi.  
A) Documentació presentada  
La sol·licitud d'inici, que remet el Servei Territorial d'Urbanisme d'Alacant, s'acompanya d'esborrany de la modificació del Pla i document inicial estratègic amb els continguts de l'article 50 (procediment simplificat) de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP). La documentació es presenta en format digital.  
L'esborrany de la modificació es compon de memòria informativa, memòria justificativa i plans.  
B) Informació territorial  
El municipi de Tibi, de 70,4 km² d'extensió, es localitza a l'extrem sud de la comarca de l'Alcoià, subcomarca geogràfica de la Foia de Castalla, a la província d'Alacant. Dista de la capital provincial 29 km; la població que té, segons l'INE l'1 de gener de 2018, era de 1.564 habitants. Tibi limita amb els municipis de Xixona al nord-est, Castalla al nord-oest i amb Sant Vicent del Raspeig, Alacant i Agost al sud.  
  
El nucli urbà de Tibi se situa sobre un tossal situat entre dues elevacions importants: el Maigmó i la serra de la Penya Roja. Segons la cartografia temàtica de la Generalitat Valenciana, hi ha, a més del nucli urbà, quatre nuclis disseminats d'edificació residencial de baixa densitat: al nord, sobre el límit amb el municipi de Castalla, el sòl urbanitzable de l'àmbit Finca Terol, i al sud, l'àmbit del Pla Parcial Pinares del Meclí parcialment consolidat, les urbanitzacions Creu del Maigmó, Bonaire, Maigmó i sense desenvolupar la zona de l'Aljub.  
  
C) Planejament vigent  
El planejament municipal vigent consisteix en unes normes subsidiàries aprovades per la Comissió Provincial d'Urbanisme el 28 de febrer de 1983. No van ser sotmeses a avaluació ambiental.  
D) Descripció, objecte i justificació  
El municipi té un cementeri que s'ha d'ampliar. S'opta per fer-ne un de nou en una parcel·la de titularitat municipal situada a 500 metres del nucli urbà.  
La parcel·la triada té una superfície (resultat d'un mesurament recent) de 13.272,18 m², dels quals 5.070 m² es destinaran al cementeri i 8.202,18 m² a la zona de protecció. La referència cadastral és polígon 11, parcel·la 33, i està classificada com a sòl no urbanitzable comú i la proposta la qualificarà com a equipament de la xarxa primària infraestructura servei urbà, sense canviar la classificació del sòl.  
L'accessibilitat a la parcel·la s'ha millorat mitjançant l'asfaltada del camí d'accés. A més, disposa d'aigua potable i energia elèctrica, però no hi ha connexió amb la xarxa de sanejament.  
S'estima que la capacitat del nou cementeri seria de 1.500 nínxols.  
  
E) Document inicial estratègic: possibles efectes sobre el medi ambient  
Es plantegen tres alternatives. L'alternativa 1 es descarta perquè el cementeri actual està ple, no hi ha espai per a construir nous nínxols, i necessita ampliar-se. L'alternativa 2 és la triada.  
L'alternativa 3 planteja un altre emplaçament al nord del nucli urbà, en la parcel·la 76 del polígon 5. Té una superfície de 8.514 m². Es descarta per la dificultat d'accés per a vianants des del nucli urbà i perquè la superfície útil es veuria reduïda a causa de les afeccions de carreteres i a la necessitat de generar un accés des de la CV-798.  
En realitat hi ha una quarta alternativa que no s'ha plantejat com a tal, que seria l'ampliació del cementeri actual. És una possibilitat que s'ha descartat des d'un principi per les dificultats topogràfiques que presenta.  
S'indica que la parcel·la seleccionada no té valors naturals en estar emplaçada en un entorn antropitzat.  
F) Consultes  
Per part de la Subdirecció General d'Avaluació Ambiental la documentació aportada s'ha sotmés a consulta a les administracions afectades següents:  
  
Consulta Informe Administració pública consultada  
13.8.19 2.6.20  
4.6.20 Subdirecció General d'Ordenació del Territori i Paisatge:  
+ Servei d'Infraestructura Verda i Paisatge (paisatge)  
+ Servei d'Ordenació del Territori (PATRICOVA)  
13.8.19 Subdirecció General de Medi Natural:  
Servei d'Ordenació i Gestió Forestal  
Servei de Caça i Pesca  
 28.5.19 Servei Territorial d'Urbanisme  
13.8.19 Direcció General de Salut Pública i Addiccions  
13.8.19 3.2.20 Direcció General de Cultura i Patrimoni  
13.8.19 15.2.20 Confederació Hidrogràfica del Xúquer  
  
  
Nota: els informes rebuts es poden consultar en la pàgina web http://www.agroambient.gva.es/va/web/evaluacion-ambiental/tramitacio-de-plans-i-projectes una vegada s'emeta el present IATE.  
  
G) Identificació i valoració dels possibles efectes sobre el medi ambient  
D'acord amb el que estipula l'article 46.3 de la LOTUP, l'òrgan ambiental i territorial ha de determinar, tenint en compte els criteris de l'annex VIII, el sotmetiment al procediment d'avaluació ambiental i territorial ordinari o simplificat, segons que hi haja efectes significatius sobre el medi ambient, prèvia consulta a les administracions públiques afectades a les quals es refereixen els articles 48.d i 51.1 de la LOTUP.  
  
- Urbanisme. El 28 de maig de 2019 el Servei Territorial d'Urbanisme d'Alacant emet informe en què assenyala que l'aprovació definitiva serà autonòmica perquè afecta determinacions de l'ordenació estructural (dotació de la xarxa primària, ordenació del sòl no urbanitzable). L'òrgan ambiental també és l'autonòmic segons assenyala l'article 48.c de la LOTUP.  
A més, des del punt de vista de les competències, fan una sèrie d'indicacions perquè es complete la documentació en fases posteriors de la tramitació. S'assenyala la necessitat d'elaborar una memòria de viabilitat econòmica, l'informe de sostenibilitat econòmica, informe de perspectiva de gènere, aclarir la classificació del sòl i justificar el compliment del Decret 39/2006 pel qual es regulen les pràctiques de policia sanitària mortuòria (estudi hidrogeològic, perímetre de protecció).  
  
- Paisatge. D'acord amb el que estableix la LOTUP, el paisatge actuarà com a criteri condicionant en la planificació territorial i urbanística.  
En l'informe del Servei d'Infraestructura Verda i Paisatge s'assenyala que l'actuació tindrà incidència en el paisatge, si bé no serà significativa, si s'estableixen una sèrie de condicions que en garantisquen la integració correcta. Perquè això siga així, l'informe estableix tres condicionants que s'han d'introduir en la normativa urbanística.  
- Llits  
L'actuació es troba en la zona de policia del barranc d'Alí, per la qual cosa prèviament als inicis dels treballs serà necessària l'autorització de la Confederació.  
La Confederació Hidrogràfica del Xúquer ha emés informe en el qual assenyala que no hi ha estudis sobre el risc d'inundació del barranc d'Alí. No obstant això, s'indica que atesa la distància (45 metres) i diferència de cota (20 metres) que hi ha s'estima que no es trobarà en zona de flux preferent ni zona inundable, per la qual cosa no hi haurà afecció al règim de corrents.  
- Risc d'inundació  
L'informe del Servei d'Ordenació del Territori indica que no està afectat per risc d'inundació segons les determinacions del PATRICOVA.  
  
- Recursos hídrics  
A l'efecte de l'article 25.4 del TR de la Llei d'aigües, la Confederació considera que la demanda generada no és significativa.  
- Nou cementeri  
Per a emplaçar cementeris de nova construcció, o ampliar-ne d'existents és aplicable, i així es detalla en la documentació, l'apartat 2 de l'article 42 del Decret 195/2009, de 30 d'octubre, del Consell, pel qual s'aprova la modificació del reglament pel qual es regulen les pràctiques de policia sanitària mortuòria en l'àmbit de la Comunitat Valenciana, aprovat pel Decret 39/2005, de 25 de febrer, del Consell.  
  
«2. En tot cas, l'emplaçament ha de garantir un perímetre de protecció de 25 metres que, quan hi haja planejament, ha d'estar qualificat com a zona dotacional, i lliure de tota classe de construccions.»  
  
En els plans d'ordenació s'ha representat gràficament la dita franja de 25 metres i no hi ha construccions dins.  
- Vulnerabilitat als aqüífers  
Així mateix, a fi de garantir que no hi ha risc potencial d'afectació de les aigües subterrànies, l'article 43 del Decret 39/2005 estableix que la idoneïtat del terreny s'ha de comprovar mitjançant un estudi hidrogeològic.  
La documentació presentada indica que el dit estudi s'ha d'elaborar més avant, no obstant això, el document inicial deuria almenys haver analitzat la idoneïtat dels terrenys amb les dades que hi ha a escala regional. S'ha consultat, per tant, el visor cartogràfic de la Generalitat i, d'acord amb les capes de litologia i vulnerabilitat dels aqüífers de la sèrie temàtica (antiga COPUT), la zona objecte de la modificació es troba sobre litologia de margues i, d'acord amb això, es cartografia com a zona de baixa vulnerabilitat als aqüífers.  
Per tant, amb les dades disponibles a escala regional no és previsible que hi haja risc d'afecció a les aigües subterrànies, si bé això s'ha de corroborar a escala local, mitjançant un estudi hidrogeològic, tal com estableix el Decret 39/2005.  
- Cementeri actual  
S'indica en la documentació que no es pot ampliar per les dificultats topogràfiques, encara que no s'ha concretat quines són ni tampoc la ubicació.  
Segons la cartografia del visor cartogràfic de la Generalitat, el cementeri actual se situa en la zona nord-oest del nucli urbà. Una de les fronteres dona a vial públic i dos confinen amb edificacions/construccions d'ús industrial, per la qual cosa únicament es podria ampliar per la part nord.  
En la part nord hi ha bancals, amb desnivells pronunciats (en 50 metres s'ha de salvar una diferència de cota de 15 metres; 30 % de pendent), per la qual cosa resulta poc idònia per a l'ampliació pretesa.  
  
A més, si es pretenguera ampliar, caldria establir la franja perimetral de protecció esmentada anteriorment, cosa que obligaria a assolar les construccions industrials que hi ha, fet que incrementaria més encara el cost de l'actuació.  
- Patrimoni cultural  
La Direcció General de Cultura i Patrimoni ha informat favorablement els efectes contemplats en l'article 11 de la Llei 4/1998 en no haver-hi afecció al patrimoni cultural.  
- Serveis urbans  
La documentació aportada indica que la parcel·la disposa de xarxa de proveïment d'aigua i subministrament elèctric. No hi ha xarxa de sanejament, però el projecte del cementeri inclourà la solució per al tractament de les aigües residuals.  
En conseqüència, tenint en compte els criteris de l'annex VIII, i una vegada feta l'anàlisi tècnica de la documentació presentada i consultada la cartografia temàtica de la Conselleria, s'observa que l'objecte concret proposat no presentarà afeccions significatives sobre el medi ambient, no suposa un canvi del model territorial ni un augment en el consum de recursos, per la qual cosa n'hi hauria prou de fer el procediment simplificat d'avaluació.  
No obstant això, l'objecte de la modificació sí que produeix una afecció sobre el paisatge, però es podrà resoldre en fases posteriors de la tramitació urbanística i abans de l'aprovació definitiva.  
Igualment, s'ha observat una inexactitud en la documentació que s'ha d'aclarir: quan es descriu l'àmbit d'actuació pareix que es fa referència únicament a la parcel·la 33 del polígon 11, que és on físicament es col·locarà el cementeri i la titularitat del qual és de l'ajuntament; no obstant això, també s'està canviant l'ús del perímetre de protecció de 25 metres confrontants, en què resulten afectades les parcel·les 32 i 51.  
El sòl passa a ser dotacional amb ús exclusiu de cementeri en la superfície que ocupe i subjecte a una sèrie de restricció d'usos en la franja perimetral, per la qual cosa, si bé és una qüestió de gestió urbanística, en la documentació s'haurà de contemplar la circumstància dita i incloure tota la superfície afectada per la modificació.  
  
D'altra banda, tenint en compte la distància entre el nucli urbà i el futur cementeri (uns 600 metres), l'ajuntament deuria, a curt mitjà termini, incentivar la mobilitat sostenible, condicionant el vial de comunicació que hi ha a mitjans no motoritzats (carril per a bicicletes i vianants) a curt-mitjà termini.  
I) Consideracions jurídiques  
L'Avaluació Ambiental Estratègica és l'instrument de prevenció, establit en la Directiva 2001/42/CE del Parlament Europeu i del Consell de 27 de juny, per a integrar aspectes ambientals en la presa de decisions de plans i programes públics. La Directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic mitjançant la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, estableix en l'article 22 que els instruments d'ordenació territorial i urbanística estan sotmesos a avaluació ambiental d'acord amb el que preveu la legislació d'avaluació ambiental.  
J) Proposta d'acord  
Segons estableix l'article 51 de la LOTUP, d'acord amb els criteris de l'annex VIII de la llei, l'objecte de la modificació del pla proposat no influeix en altres plans o programes, no té incidència en el model territorial vigent en el municipi ni produeix increment significatiu en el consum de recursos, no suposa afecció sobre elements del patrimoni natural ni cultural, per la qual cosa es pot concloure que n'hi ha prou amb el procediment d'avaluació ambiental simplificada per a determinar que la proposta no presenta nous efectes significatius sobre el medi ambient.  
  
D'acord amb el que s'ha exposat, es resol:  
Emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual núm. 10 de les normes subsidiàries de Tibi, l'objecte de les quals serà el descrit en la documentació remesa, d'acord amb els criteris de l'annex VIII de la LOTUP, per no tindre efectes significatius sobre el medi ambient, sempre que abans d'aprovar-la de manera definitiva es complisquen els condicionants descrits a continuació, i correspon continuar la tramitació de la modificació de pla segons la normativa sectorial.  
1) L'aprovació de la modificació requereix comprovar prèviament a escala local que no hi ha risc d'afecció de les aigües subterrànies i per tant elaborar i tramitar junt amb la resta de documentació de la modificació puntual, prevista per l'article 57.1 de la LOTUP, l'estudi hidrogeològic que exigeix l'article 43 del Decret 39/2005, de 25 de febrer, del Consell pel qual es regulen les pràctiques de policia sanitària mortuòria en l'àmbit de la Comunitat Valenciana, aprovat pel Decret 39/2005.  
  
2) S'hauran d'atendre les determinacions contingudes en l'informe del Servei d'Infraestructura Verda i Paisatge del 2 de juny de 2020 i les de l'informe del Servei Territorial d'Urbanisme d'Alacant de 28 de maig de 2019.  
3) La documentació escrita i gràfica de caràcter normatiu ha de reflectir l'abast de la modificació puntual, és a dir, la qualificació com a sòl dotacional tant de la superfície ocupada pel cementeri (parcel·la 33 del polígon 11) com la franja de 25 metres de protecció que, a més, afecta parcialment les parcel·les 32 i 51 del polígon 11 i especificar l'ús exclusiu de cementeri en la superfície que ha d'ocupar i la restricció d'usos de la franja perimetral dels 25 metres.  
  
A més, s'han d'incloure les mesures per al seguiment ambiental (article 50.2.d de la LOTUP), incloent-hi les mesures que es puguen establir en l'estudi hidrogeològic.  
4) Abans d'executar l'obra s'ha d'obtindre de la Confederació Hidrogràfica autorització per situar-se en la zona de policia del barranc d'Alí i autorització per a abocar-hi les aigües pluvials o residuals, llevat que es connecten a la xarxa de clavegueram.  
5) Les aigües residuals generades en l'àmbit del cementeri s'hauran de tractar adequadament, preferentment mitjançant la connexió a la xarxa municipal de clavegueram. No obstant això, tenint en compte les característiques de la instal·lació es podrà optar per un sistema individualitzat de tractament d'aigües residuals ajustat al volum i la distribució de la generació de les dites aigües i al caràcter aïllat de la instal·lació, i s'ha de comptar, si és el cas, amb l'autorització per a abocar les aigües residuals i pluvials.  
6) Per a fomentar la mobilitat sostenible es recomana fer un carril bici entre el nucli urbà i el cementeri.  
Segons estableix l'article 51.7 de la LOTUP, l'informe ambiental i territorial estratègic perdrà vigència i deixarà de produir els efectes que li són propis si, una vegada publicat en el Diari Oficial de la Generalitat Valenciana, no s'aprova el Pla en el termini màxim de quatre anys des de la publicació. Cas en el qual el promotor haurà d'iniciar de nou el procediment d'avaluació ambiental i territorial estratègica simplificada de la modificació.  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què fa referència l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, d'acord amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat a l'efecte d'avaluació ambiental estratègica (plans i programes).  
A la vista del que s'ha exposat, la Comissió d'Avaluació Ambiental, acorda: emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual núm. 10 de les normes subsidiàries de Tibi, per considerar que no té efectes significatius en el medi ambient, amb el compliment de les determinacions que s'inclouen en el citat informe.  
  
Notificar als interessats que contra la present resolució, en no ser un acte definitiu en via administrativa, no és possible cap recurs, la qual cosa no és inconvenient perquè es puguen utilitzar els mitjans de defensa en el seu dret que consideren pertinents.  
Ho notifique.  
Se certifica amb anterioritat a aprovar l'acta corresponent i a reserva dels termes precisos que se'n deriven, tal com ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
  
  
València, 28 de juliol de 2020.- El secretari de la Comissió d'Avaluació Ambiental: José del Valle Arocas».  
  
València, 16 de maig de 2023.- El director general de Medi Natural i d'Avaluació Ambiental: Julio Ramón Gómez Vivo.